เสนอครม.ขอยืดมาตรการภาษีควบกิจการถึงปี’57
คลังชง ครม. ขยายอายุมาตรการภาษีควบรวมสถาบันการเงินถึงสิ้นปี 2557
14 ม.ค. 2556

คลังชง ครม. ขยายอายุมาตรการภาษีควบรวมสถาบันการเงินถึงสิ้นปี 2557
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 15 ม.ค.นี้ กระทรวงการคลังจะเสนอ ครม. ให้ความเห็นชอบมาตรการทางภาษีและค่าธรรมเนียมจากการควบรวมกิจการตามแผนพัฒนาระบบสถาบันการเงิน ระยะที่ 2 ตามมติ ครม.วันที่ 10 พ.ย. 2552 
รวมทั้งเสนอร่างกฎหมายที่เกี่ยวข้อง 3 ฉบับ ได้แก่ 1.ร่าง พ.ร.ฎ.ออกตามความในประมวลรัษฎากร ว่าด้วยการยกเว้นรัษฎากร (ฉบับที่...) พ.ศ. ... ให้ยกเว้นภาษีเงินได้บุคคลธรรมดา ภาษีเงินได้นิติบุคคล ให้แก่ผู้ถือหุ้นของสถาบันการเงิน และยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่สถาบันการเงินที่จะควบรวมกิจการเฉพาะการควบเข้ากันหรือโอนกิจการให้แก่กัน กันภายในวันที่ 31 ธ.ค. 2557 
2.ร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามประมวลกฎหมายที่ดินฯ กำหนดให้เรียกเก็บค่าจดทะเบียนการโอนและค่าจดทะเบียนการจำนองอสังหาริมทรัพย์ ในอัตรา 0.01% 
3.ร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามกฎหมายว่าด้วยอาคารชุดฯ 
ทั้งนี้ กำหนดให้เรียกเก็บค่าจดทะเบียนการโอนและค่าจดทะเบียนการจำนองห้องชุดในอัตรา 0.01% สำหรับสถาบันการเงินที่ควบเข้ากันหรือโอนกิจการทั้งหมด หรือบางส่วนให้แก่กันตามแผนพัฒนาระบบสถาบันการเงิน ระยะที่ 2 โดยให้มีมีผลใช้บังคับถึงวันที่ 31 ธ.ค. 2557
แหล่งข่าวระบุว่า กระทรวงการคลังยังเสนอให้ครม.เห็นชอบให้กระทรวงอุตสาหกรรม และกระทรวงคมนาคม ยกร่างกฎหมายเพื่อลดหย่อนค่าธรรมเนียมจดทะเบียนสิทธิและนิติกรรมที่เกี่ยวข้องในคราวเดียวกัน ได้แก่ เครื่องจักร และรถที่อยู่ระหว่างการให้ลูกหนี้เช่า 
กระทรวงการคลังรายงานว่า พ.ร.ฏ.ออกตามความในประมวลรัษฎากร ว่าด้วยการยกเว้นรัษฎากร (ฉบับที่ 502) พ.ศ. 2553 ซึ่งให้สิทธิประโยชน์แก่สถาบันการเงินในการยกเว้นภาษีเงินได้ อันเนื่องมาจากการที่สถาบันการเงินควบเข้ากันหรือโอนกิจการให้แก่กันตามแผนพัฒนาระบบสถาบันการเงิน ระยะที่ 2 ได้สิ้นสุดลงแล้วเมื่อวันที่ 31 ธ.ค.2554